钦定古今图书集成/明伦汇编/官常典/第367卷 > 韩晋卿
## 钦定古今图书集成/明伦汇编/官常典/第367卷 > 韩晋卿

按《宋史》本传：“晋卿字伯修，密州安丘人。为童子时，日
诵书数千言。长以五经中第，历肥乡、嘉兴主簿，安肃
军司法参军，平城令，大理详断、审刑详议官，通判应
天府，知同州、寿州，奏课第一，擢刑部郎中。元祐初，知
明州，两浙转运使。差役法复行，诸道处画多仓卒失
叙，独晋卿视民所宜而不戾法指。入为大理少卿，迁”
卿。晋卿自仁宗朝已典讼臬，时朝廷有疑议，辄下公
卿杂议。开封民争鹑杀人，王安石以为盗，拒捕斗而
死，杀之无罪。晋卿曰：“是斗杀也。”登州妇人谋杀夫，郡
守许遵执为按问，安石复主之，晋卿曰：“当死。”事久不
决，争论盈庭，终持之不肯变，用是知名。元丰置大理
狱，多内庭所付，晋卿持平考核，无所上下，神宗称其
才。每谳狱虽明，若事连贵要，屡鞫弗成者，必以委之。
常被诏按治宁州狱，循故事，当入对，晋卿曰：“奉使有
指三尺，法具在，岂应刺候主意，轻重其心乎？”受命即
行。诸州请谳大辟，执政恶其多，将劾不应谳者。晋卿
曰：“听断求所以生之，仁恩之至也。苟谳而获谴，后不
来矣。”议者又欲引唐《日覆奏》，令天下庶戮悉奏决。晋
卿言：“可疑可矜者许上请，祖宗之制也。四海万里，必
须系以听朝命，恐自今瘐死者多于伏辜者矣。”朝廷
皆行其说，故士大夫间推其忠厚，不以法家名之。卒
于官。